b'\n_START_ARTICLE_\nEuropos Parlamento rinkimai\n_START_PARAGRAPH_\nEuropos Parlamento rinkimai vyksta kas 5 metus visoje Europos S\xc4\x85jungoje (ES) pagal visuotin\xc4\x99 rinkim\xc5\xb3 teis\xc4\x99.\n_START_SECTION_\nIstorija\n_START_PARAGRAPH_\nPirmieji Europos Parlamento rinkimai surengti 1979\xc2\xa0m. Iki tol europarlamentarai buvo deleguojami i\xc5\xa1 valstybi\xc5\xb3 parlament\xc5\xb3 nari\xc5\xb3._NEWLINE_2009\xc2\xa0m. Europos Parlamento rinkimai buvo surengti 27 ES \xc5\xa1alyse tarp bir\xc5\xbeelio 4 d. ir 7 d. (Lietuvoje\xc2\xa0\xe2\x80\x93 bir\xc5\xbeelio 7 d.). Juose buvo i\xc5\xa1rinkti 736 parlamentarai, atstovaujantys apie 500 milijon\xc5\xb3 europie\xc4\x8di\xc5\xb3. Ma\xc5\xbedaug 375 milijonai \xc5\xbemoni\xc5\xb3 gal\xc4\x97jo balsuoti \xc5\xa1iuose rinkimuose. Tai did\xc5\xbeiausi istorijoje tarptautiniai rinkimai._NEWLINE_Daugelyje politikos sri\xc4\x8di\xc5\xb3 Europos Parlamentas turi lygias sprendimo galias kartu su ES Taryba\xc2\xa0\xe2\x80\x93 28 S\xc4\x85jungos \xc5\xa1ali\xc5\xb3 ministrais. Tuo tarpu kitose srityse\xc2\xa0\xe2\x80\x93 tokiose kaip \xc5\xbeem\xc4\x97s \xc5\xabkis\xc2\xa0\xe2\x80\x93 Parlamento nuomon\xc4\x97 yra patariamoji, o u\xc5\xbesienio reikaluose jis tik informuojamas. Vis d\xc4\x97lto ir \xc5\xa1iose srityse Parlamento debatai bei rezoliucijos daro \xc4\xaftak\xc4\x85 ES Tarybos svarstymams bei sprendimams. Parlamentas taip pat turi pla\xc4\x8dias ES biud\xc5\xbeeto sudarymo ir valdymo galias. Be to, jis vykdo kit\xc5\xb3 ES institucij\xc5\xb3 demokratin\xc4\x99 kontrol\xc4\x99.\n_START_SECTION_\nDabartinis parlamentas\n_START_PARAGRAPH_\n\xc5\xa0iuo metu Europos Parlamente yra 751 nariai i\xc5\xa1 28 ES valstybi\xc5\xb3. 2009\xc2\xa0m. bir\xc5\xbeelio 4-7 d. buvo renkami 736 europarlamentarai. Daugumoje ES \xc5\xa1ali\xc5\xb3 (Austrijoje, Belgijoje, Bulgarijoje, Danijoje, Estijoje, Graikijoje, Ispanijoje, Lietuvoje, Liuksemburge, Lenkijoje, Portugalijoje, Pranc\xc5\xabzijoje, Rumunijoje, Slov\xc4\x97nijoje, Suomijoje, \xc5\xa0vedijoje, Vengrijoje ir Vokietijoje) rinkimai vyko sekmadien\xc4\xaf, bir\xc5\xbeelio 7 d. Kipre, Latvijoje, Maltoje ir Slovakijoje bus balsuojama bir\xc5\xbeelio 6 d., Jungtin\xc4\x97je Karalyst\xc4\x97je ir Nyderlanduose\xc2\xa0\xe2\x80\x93 bir\xc5\xbeelio 4 d., o Airijoje\xc2\xa0\xe2\x80\x93 bir\xc5\xbeelio 5 d. Dviejose \xc5\xa1alyse rinkimai vyko 2 dienas: \xc4\x8cekijoje\xc2\xa0\xe2\x80\x93 bir\xc5\xbeelio 5 d. ir 6 d., o Italijoje\xc2\xa0\xe2\x80\x93 bir\xc5\xbeelio 6 d. ir 7 d._NEWLINE_Preliminar\xc5\xabs ES masto rinkim\xc5\xb3 rezultatai buvo pirm\xc4\x85kart paskelbti bir\xc5\xbeelio 7 d. (sekmadien\xc4\xaf), po 22 val. Vidurio Europos laiku. Naujos sud\xc4\x97ties Europos Parlamentas pirm\xc4\x85kart susirinko liepos 14 d. Strasb\xc5\xabre.'